text: Kommunens ansatte tog afsked med borgmesteren
  18 maj 2016 kl. 06.30
  Klokken 13.30 onsdag tager familie, venner og kolleger afsked med Tønders borgmester. Kongehuset deltager også i begravelsen. 
  Kristkirken i Tønder vil være fyldt, når der onsdag skal siges farvel til Tønders borgmester, Laurits Rudebeck, der døde den 10. maj.
  Allerede onsdag formiddag blev hans kiste kørt forbi Tønder Rådhus, hvor medarbejderne stod klar udenfor, for at tage afsked med den afholdte chef.
  Han faldt om i sit hjem. Angiveligt af et hjerteanfald. 56 år gammel.
  Siden da, er det strømmet ind med kondolencer fra hele landet.
  Fra Tønder lyder det, at alle er velkomne ved begravelsen, der får deltagelse fra Kongehuset.
  Prins Joachim og Prinsesse Marie siger sammen med Ellen Trane Nørby, der repræsenterer regeringen, farvel til den populære borgmester. Man forventer over 1000 deltagere.
  Efter højtideligheden i kirken følger deltagerne kisten til fods frem til kirkegården ved Ribe Landevej.
  
  